ROZHODNUTIE KOMISIE
z 30. novembra 2009,
ktorým sa mení a dopĺňa rozhodnutie 2006/168/ES, pokiaľ ide o zoznamy pracovísk na odber a produkciu embryí schválených na dovoz embryí hovädzieho dobytka do Spoločenstva
[oznámené pod číslom K(2009) 9320]
(Text s významom pre EHP)
(2009/873/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci Spoločenstva a dovozy týchto embryí z tretích krajín (1), a najmä na jej článok 7 ods. 1 a článok 9 ods. 1 písm. b),
keďže:
(1)
V smernici 89/556/EHS sa stanovujú podmienky týkajúce sa zdravia zvierat, ktorými sa riadi obchod s čerstvými a zmrazenými embryami domáceho hovädzieho dobytka v rámci Spoločenstva a dovoz týchto embryí z tretích krajín.
(2)
V rozhodnutí Komisie 2006/168/ES zo 4. januára 2006, ktorým sa stanovujú požiadavky na zdravie zvierat a veterinárnu certifikáciu pre dovoz embryí hovädzieho dobytka do Spoločenstva (2), sa stanovuje, že členské štáty majú povoliť dovoz embryí domáceho hovädzieho dobytka odobratých alebo vyprodukovaných v tretej krajine uvedenej v zozname v prílohe I k danému rozhodnutiu schválenými pracoviskami na odber alebo produkciu embryí uvedenými v zozname v prílohe k rozhodnutiu Komisie 92/452/EHS z 30. júla 1992 ustanovujúcemu zoznamy pracovísk na odber embryí v tretích krajinách pre vývoz embryí hovädzieho dobytka do Spoločenstva (3).
(3)
Rozhodnutím Komisie 2008/155/ES zo 14. februára 2008, ktorým sa ustanovuje zoznam pracovísk na odber a produkciu embryí v tretích krajinách schválených na dovoz embryí hovädzieho dobytka do Spoločenstva (4), sa zrušilo a nahradilo rozhodnutie 92/452/EHS. V rozhodnutí 2008/155/ES sa stanovuje, že členské štáty majú dovážať embryá z tretích krajín iba vtedy, ak ich odobrali, spracovali a skladovali pracoviská na odber a produkciu embryí uvedené v zozname v prílohe k tomuto rozhodnutiu.
(4)
Smernicou Rady 2008/73/ES z 15. júla 2008, ktorou sa zjednodušujú postupy zostavovania zoznamov a uverejňovania informácií vo veterinárnej a zootechnickej oblasti a ktorou sa menia a dopĺňajú smernice 64/432/EHS, 77/504/EHS, 88/407/EHS, 88/661/EHS, 89/361/EHS, 89/556/EHS, 90/426/EHS, 90/427/EHS, 90/428/EHS, 90/429/EHS, 90/539/EHS, 91/68/EHS, 91/496/EHS, 92/35/EHS, 92/65/EHS, 92/66/EHS, 92/119/EHS, 94/28/ES, 2000/75/ES, rozhodnutie 2000/258/ES a smernice 2001/89/ES, 2002/60/ES a 2005/94/ES (5), sa zmenila a doplnila smernica 89/556/EHS a zaviedol sa zjednodušený postup zostavovania a uverejňovania zoznamu pracovísk na odber a produkciu embryí v tretích krajinách schválených na dovoz embryí hovädzieho dobytka do Spoločenstva. Na základe uvedeného nového postupu, ktorý sa uplatňuje od 1. januára 2010, Komisia už nebude mať právomoc zostaviť tento zoznam. Zoznam pracovísk na odber alebo produkciu embryí, ktoré schválil príslušný orgán tretej krajiny v súlade s podmienkami stanovenými v smernici 89/556/EHS a z ktorých sa embryá môžu odoslať do Spoločenstva, sa bude musieť oznámiť iba Komisii, ktorá ho má sprístupniť verejnosti na informačné účely.
(5)
V dôsledku nového postupu zavedeného smernicou 2008/73/ES sa rozhodnutie 2008/155/ES bude uplatňovať do 31. decembra 2009.
(6)
Rozhodnutie 2006/168/ES by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Článok 1 rozhodnutia 2006/168/ES sa nahrádza takto:
„Článok 1
Všeobecné podmienky dovozu embryí
Členské štáty povolia dovoz embryí domáceho hovädzieho dobytka (ďalej len ‚embryá‘) odobratých alebo vyprodukovaných v tretej krajine uvedenej v prílohe I k tomuto rozhodnutiu pracoviskami na odber alebo produkciu embryí schválenými v súlade s článkom 8 smernice 89/556/EHS.“
Článok 2
Toto rozhodnutie sa uplatňuje od 1. januára 2010.
Článok 3
Toto rozhodnutie je určené členským štátom.
V Bruseli 30. novembra 2009